ກອງປະຊຸມ ສຸດຍອດນິວເຄຼຍ ບໍ່ໄດ້ຮັບຜົນສຳຄັນ ຫຍັງຫຼາຍ (ເບິ່ງວີດີໂອ)
ກອງປະຊຸມສຸດຍອດນິວເຄລຍ ຊຶ່ງມີຜູ້ນຳແລະເຈົ້າໜ້າທີ່ຂັ້ນສູງ ຂອງ 50 ປາຍປະເທດ ເຂົ້າຮ່ວມນັ້ນ ບໍ່ໄດ້ຮັບຄວາມກ້າວໜ້າ ທີ່ສຳຄັນຫຍັງຫຼາຍ.
ໃນວັນອັງຄານວານນີ້ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ມີປະຊຸມກັບ ພວກຜູ້ນຳຂອງຈີນ ອິນເດຍ ຣັດເຊຍແລະພວກເຈົ້າໜ້າທີ່ຂັ້ນສູງຂອງເກືອບ 50 ປະເທດ ເພື່ອພະຍາຍາມຫາທາງຫຼຸດຜ່ອນໄພຂົ່ມຂູ່ຈາກການກໍ່ການຮ້າຍດ້ວຍອາວຸດນິວເຄລຍ ແຕ່ ກອງປະຊຸມດັ່ງກ່າວຢູ່ທີ່ນະຄອນຫຼວງຂອງເກົາຫຼີໃຕ້ນັ້ນ ໄດ້ຖືກບົດບັງໂດຍຄວາມວິຕົກກັງ ວົນກ່ຽວກັບກິດຈະກໍານິວເຄລຍ ແລະລູກສອນໄຟຂີປະນາວຸດ ຂອງເກົາຫຼີເໜືອ ຜູ້ສື່ຂ່າວ ວີໂອເອ Steve Herman ທີ່ກອງປະຊຸມສຸດຍອດນິວເຄລຍຢູ່ກຸງໂຊລ ສົ່ງລາຍງານກ່ຽວ ກັບເລື່ອງນີ້ ກອງປະຊຸມສຸດຍອດວ່າດ້ວຍຄວາມປອດໄພທາງດ້ານນິວເຄລຍໄດ້ຫຼີກລ່ຽງບໍ່ຍອມຂະຫຍາຍ ສິດອຳນາດຂອງຕົນ ໃນການຮຽກຮ້ອງໃຫ້ມີການເອົາບາດກ້າວອັນໜັກແໜ້ນ ໄປສູ່ການກຳ ຈັດອາວຸດປະລະມານູໃຫ້ໝົດສິ້ນໄປຈາກໂລກນີ້ ເກົາຫຼີໃຕ້ຊຶ່ງເປັນເຈົ້າພາບກ່າວວ່າ ກອງປະຊຸມສຸດຍອດໃນຄັ້ງນີ້ ໄດ້ໃຫ້ຜົນໃນທາງປະຕິບັດ ເພື່ອຫຼຸດຜ່ອນໄພຂົ່ມຂູ່ຈາກການກໍ່ການຮ້າຍດ້ວຍອາວຸດນິວເຄລຍນັ້ນລົງ ແຕ່ພວກນັກວິເຄາະເອີ້ນຜົນຮັບທີ່ແທ້ຈິງຂອງກອງປະຊຸມໃນຄັ້ງໃນວ່າຢູ່ໃນລະດັບພໍປະມານ ແລະໃຫ້ຂໍ້ສັງເກດວ່າ ບໍ່ມີການຮັບຮອງເອົາຫຍັງເລີຍທີ່ເປັນຜົນໃນທາງບັງຄັບ ອີຕາລີໃຫ້ຄຳໝັ້ນສັນຍາວ່າ ຈະກຳຈັດວັດຖຸທີ່ສາມາດສ້າງນິວເຄລຍໄດ້ທັງໝົດ ສ່ວນສະຫະລັດໄດ້ຮ່ວມກັບແບລ ຢ້ຽມ ຝຣັ່ງ ແລະເນເທີແລນໃນຂໍ້ ຕົກລົງ ເພື່ອຈະເລີ່ມການຜະລິດ ໃນໄລຍະສີ່ປີຕໍ່ໜ້າ ໄອໂຊໂທບ ດ້ານການແພດ ໂດຍບໍ່ຕ້ອງໃຊ້ ທາດຢູເຣນຽມ ຄຸນນະພາບສູງທີ່ ກັ່ນແລ້ວ ຫຼາຍໆປະເທດໄດ້ຕົກລົງທີ່ຈະຫັນ ປ່ຽນ ໄປໃຊ້ທາດຢູເຣນຽມ ທີ່ກັ່ນ ແລ້ວໃນຄຸນນະພາບຕໍ່າ ຊຶ່ງບໍ່ສາ ມາດໃຊ້ເຮັດອາວຸດໄດ້ນັ້ນ ເພື່ອ ເປັນເຊື້ອໄຟ ສຳລັບເຕົາແຍກນິວ ເຄລຍສໍາລັບການຄົ້ນຄວ້າຕ່າງໆ ແຕ່ນອກເໜືອໄປຈາກນີ້ແລ້ວ ກໍ ບໍ່ມີຜົນຫຍັງຫຼາຍ ທີ່ປະກອບເປັນ ການບັນລຸເປົ້າໝາຍຂອງກອງປະຊຸມສຸດຍອດໃນການຮັກ ສາຄວາມປອດໄພໃຫ້ແກ່ພວກວັດຖຸນິວເຄຼຍ ທີ່ຢູ່ໃນສະພາບຫຼໍ່ແຫຼມ ສາມາດຖືກລັກຂະໂມຍ ຫລືຂາຍເພື່ອນໍາໄປໃຊ້ຜະລິດອາວຸດໄດ້ຢູ່ໃນທົ່ວໂລກນັ້ນ ຖະແຫຼງການ ທີ່ນຳອອກເຜີຍແຜ່ໃນຕອນ ທ້າຍຂອງກອງປະຊຸມສຸດຍອດ ບໍ່ໄດ້ກ່າວ ເຖິງເກົາຫຼີເໜືອຫລືອີຣ່ານແຕ່ປະການໃດ ສອງປະເທດນີ້ແມ່ນຢູ່ໃນແຖວໜ້າສຸດຂອງ ຕົ້ນເຫດແຫ່ງຄວາມວິຕົກກັງວົນໃນປັດຈຸບັນ ເມື່ອເວົ້າເຖິງເລື່ອງຄວາມສົງໄສໃນການຜະ ລິດອາວຸດນິວເຄລຍນັ້ນ ໂດຍທີ່ມີທ່າທາງວ່າເກົາຫຼີເໜືອຈະຍິງລູກ ສອນໄຟຂີປະນາວຸດ ໃນອີກບໍ່ເທົ່າໃດອາ ທິດຂ້າງໜ້ານີ້ ປະທານາທິບໍດີ ໂອບາມາ ແລະພວກຄູ່ຕຳແໜ່ງຂອງທ່ານໄດ້ສົນທະ ນາຫາລືກັນ ຢູ່ຂ້າງນອກຂອງກອງປະຊຸມ ສຸດຍອດກ່ຽວກັບວ່າ ຈະຕອບໂຕ້ແບບໃດຖ້າພຽງຢາງຫາກດຳເນີນການໄປຕາມອັນທີ່ເກົາຫຼີ ເໜືອຢືນຢັດວ່າເປັນການສົ່ງດາວທຽມຂຶ້ນສູ່ອະວະກາດແບບສັນຕິນັ້ນ ລັດຖະມົນຕີກະຊວງທ້ອນໂຮມຊາດຂອງເກົາຫຼີໃຕ້ ທ່ານ Yu Woo-ik ກ່າວວ່າ ເຖິງແມ່ນ ເກົາຫຼີເໜືອ ບໍ່ໄດ້ຢູ່ໃນຫົວຂໍ້ ຂອງກອງປະຊຸມກໍຈິງ ແຕ່ພວກທີ່ເຂົ້າຮ່ວມປະຊຸມສຸດຍອດກໍ ໄດ້ກ່າວເປັນສຽງດຽວກັນເຖິງເກົາຫຼີເໜືອ ທ່ານ Yu ຊຶ່ງເປັນຜູ້ປະສານງານນະໂຍບາຍຂອງເກົາຫຼີໃຕ້ ກ່ຽວກັບເກົາຫຼີເໜືອນັ້ນ ກ່າວວ່າ ພວກຜູ້ນຳທີ່ໄປຮ່ວມກອງປະຊຸມສຸດຍອດແມ່ນຈະແຈ້ງ ໄດ້ຮຽກຮ້ອງຮ່ວມກັນໃຫ້ພຽງຢາງຍົກ ເລີກແຜນການສົ່ງດາວທຽມໃນກາງເດືອນເມສານີ້ ປະທານາທິບໍດີ Lee Myung-bak ແຫ່ງເກົາຫຼີໃຕ້ ຊຶ່ງເປັນເຈົ້າພາບກອງປະ ຊຸມໃນຄັ້ງນີ້ ກ່າວວ່າ ມັນເປັນເລື່ອງທີ່ບໍ່ເໝາະສົມສຳຫຼັບເກົາຫຼີເໜືອ ທີ່ຈະດຳ ເນີນໂຄງການໃນທຳນອງ ນີ້ ໃນຂະນະທີ່ປະຊາຊົນຂອງຕົນອຶດຢາກບໍ່ມີອັນຈະກິນ ປະທານາທິບໍດີ Lee ເວົ້າວ່າ ການສົ່ງດາວທຽມທີ່ວ່ານີ້ ມີແຕ່ຈະໂດດດ່ຽວພຽງຢາງ ຈາກ ປະຊາຄົມນາໆຊາດ ຕື່ມອີກເທົ່ານັ້ນ ໃນຖະແຫຼງການສະບັບນຶ່ງ ທີ່ນຳອອກເຜີຍແຜ່ໃນວັນອັງຄານວານນີ້ ກະຊວງການຕ່າງ ປະເທດເກົາຫຼີເໜືອໄດ້ກ່າວປ້ອງກັນແຜນການສົ່ງດາວທຽມຂອງຕົນໂດຍເວົ້າວ່າ ບໍ່ຄວນ ຈະຖືວ່າ ມັນເປັນການລ່ວງລະເມີດຕໍ່ການລົງໂທດທີ່ຫ້າມບໍ່ໃຫ້ເກົາຫຼີເໜືອນຳໃຊ້ເທັກໂນ ໂລຈີລູກສອນໄຟຂີປະນາວຸດນັ້ນ ຖະແຫຼງການຂອງພຽງຢາງກ່າວຕື່ມວ່າ ຕົນຈະບໍ່ຍອມຍົກເລີກການສົ່ງດາວທຽມເດັດຂາດ ໂດຍເວົ້າວ່າ ກິດຈະກໍາໃນທາງສັນຕິແບບນີ້ແມ່ນເປັນສິດທິອັນຖືກຕ້ອງຊອບທຳຂອງທຸກໆ ປະເທດທີ່ມີອະທິປະໄຕ ແລະມັນກໍເປັນສິ່ງຈຳເປັນສຳຫຼັບການພັດທະນາເສດຖະກິດຂອງ ເກົາຫຼີເໜືອ ເກົາຫຼີເໜືອຊຶ່ງເປັນປະເທດທີ່ທຸກຍາກແລະໂດດດ່ຽວໃນໂລກນັ້ນ ໄດ້ພະຍາຍາມມາແລ້ວ 2 ເທື່ອ ແຕ່ບໍ່ປະສົບຄວາມສຳເລັດ ໃນການສົ່ງດາວທຽມຂຶ້ນສູ່ວົງໂຄຈອນອ້ອມໂລກ